Shtatë medalje të arta në ditën e 14-të të Lojrave Olimpike - 2004-08-28
Deri të premten, Shtetet e Bashkuara kryesonin tabelën e medaljeve me 90, 29 prej tyre të arta
Kina korri fitore të papritura në atletikë. Liu Gjiang theu rekordin olimpik në garën 110 metra me pengase për meshkuj duke siguruar edhe medaljen e arit, dhe Hsing Huina fitoi garën 10 mijë metra për femra. Atletet ruse fituan tri medaljet në garën e kërcimit së gjati. Medaljen e artë e mori Tatjana Lebedeva. Amerikani Timothi Mek zuri vendin e parë në kërcimin me shkop, i pasuar nga bashkëatdhetari i tij Tobi Stivenson dhe italiani Xhuzepe Gibilisko. Kubanja Osleidi Menendez fitoi në hedhjen e shtizës, duke thyer edhe rekordin olimpik. Medaljen e bronzit në këtë garë e fitoi Mirela Manjani e Greqisë. Robert Korzionovski i Polonisë doli i pari në ecjen sportive 50 kilometra. Në kanotazh, Eirik Veras e Norvegjisë fitoi garën individuale me kajake. Në dyshe medaljen e arit e morën suedezet. Ekipi i katërshes gjermane fitoi medaljen e arit, i pasuar nga Hungari dhe Ukraina. David Kali i Spanjës fitoi garën individuale me kajake në një mijë metra. Po në kajake, dyshja gjermane Kristian Gille dhe Tomaz Uilenzek fitoi medaljen e arit, e pasuar nga dyshja ruse dhe ajo hungareze. Vendin e parë në katërshen për meshkuj e zuri Hungaria, e pasuar nga Gjermania dhe Sllovakia. Në hokej mbi bar për meshkuj, Australia mundi në finale ekipin holandez me rezultatin 2-1. Kampionia botërore, Gjermania, mundi Spanjën 4 me 3, duke siguruar medaljen e bronzit. Në pesëgarshin modern për femra, që përfshin qitjen, skermën, notin, kalorësinë dhe vrapimin, hungarezja Zhuzhana Voros fitoi medaljen e arit. Gun-Rita Dahle e Norvegjisë zuri vendin e parë në garën malore të çiklizmit për femra, e pasuar nga Marie-Helene Premont e Kanadasë dhe Sabine Spitz e Gjermanisë. Rusia mbrojti me sukses titullin e kampiones në garën e notit të sinkronizuar për femra. Medaljen e argjendit e mori Japonia e pasuar nga Shtetet e Bashkuara me medaljen e bronzit. Ekipi italian i futbollit i mohoi Irakut medaljen e parë olimpike në 44 vjet, duke fituar me rezultatin 1-0 ndaj futbollistësve irakianë. Argjentina mundi në gjysmë finale ekipin amerikan të basketbollit 89 me 81. Ky është ekipi i parë amerikan i përbërë nga lojtarë profesionistë që nuk fiton medaljen e artë në lojrat olimpike. Ekipi amerikan do të ndeshet për medaljen e bronzit me Lituanin, e cila pësoi humbjen e parë në këto lojra në gjysmëfinalen me Italinë, e cila do të përballet në finale me ekipin argjentinas. Ekipi amerikan i basketbollit për femra mundi Rusinë 66 me 62 dhe do të ndeshet në finale me Australinë, e cila mundi Brazilin me rezultatin 88-75. Finalistët në henboll për meshkuj janë Kroacia, e cila mundi Hungarinë 33 me 31 dhe dhe Gjermania që fitoi ndaj Rusisë me rezultatin 21-15. Në gjysmëfinale të hendbollit për femra, Koreja e Jugut mundi Francën dhe Danimarka mundi Ukrainën. Në volejboll, ndeshja për medaljen e arit do të zhvillohet midis Italisë dhe Brazilit, kurse për medaljen e bronzit do të konkurojnë Rusia dhe Shtetet e Bashkuara. Pas ditës së 14-të të lojrave, Shtetet e Bashkuara kryesojnë tabelën e medaljeve me 90, 29 prej tyre të arta. Në vend të dytë radhitet Kina me 57 medalje, 27 të arta, e pasuar nga Rusia dhe Australia me nga 17 medalje ari, por rusët kanë fituar gjithsej 68, kurse sportistët australianë 44.